Здравейте!


Последната година и 2 месеца бях регистрирана, живеех и работих в Германия, преди това 23 години живеех единствено в България и от половин месец отново живея в България. Желая да положа изпит и да получа шофьорска книжка, но тъй като последните година и 2 месеца не съм живяла в България, ме притеснява декларацията за обичайно пребиваване. Декларацията гласи “Водачът трябва обичайно да пребивава в Република България “. Каква е дефиницията на “обичайно пребивава“? 


Благодаря Ви!




Шофьорска книжка в България, след година живот в Германия
=========================================================

 

Здравейте, София, 


дефиницията на “обичайно пребиваване” се съдържа в Допълнителните разпоредби на Закона за движение по пътищата, пар. 6, т. 46 – “Обичайно пребиваване в Република България” е мястото, където дадено лице обикновено живее повече от 185 дни през последните 12 последователни месеца поради лични или трудови връзки, или ако лицето няма трудови връзки – поради лични връзки, които сочат тясна обвързаност на лицето с мястото, където то живее.  

За обичайно пребиваване на лице, чиито трудови връзки са на различно място от личните му връзки и което вследствие на това последователно пребивава на различни места в две или повече държави членки, се смята мястото, където са личните му връзки, при условие че лицето редовно се връща там. Спазването на последното условие не е необходимо, ако лицето пребивава в дадена държава членка за изпълнение на задача с определена продължителност. Следването в университет или в друго учебно заведение не се смята за смяна на обичайно пребиваване.”  

В случай че не сте живяла в РБ повече от 185 дни в последните 12 месеца, то нямате обичайно пребиваване в България, а както описвате – последната година и два месеца сте била регистрирана и сте живяла в Германия.


Поздрави,  

адв. Николина Митова  

0898 303092




Благодаря Ви много!


Поздрави,  

София Петрова


